Predkladacia správa

Dôvodom predloženia návrhu na odvolanie z funkcie členov Správnej rady Všeobecnej zdravotnej poisťovne je závažné porušenie zákona Národnej rady Slovenskej republiky č.273/1994 Z.z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov tým, že neodvolala riaditeľa Všeobecnej zdravotnej poisťovne napriek tomu, že orgán štátneho dozoru tento návrh Správnej rade dal. Nie je v kompetencii správnej rady preskúmavať a posudzovať vecnú stránku dôvodov, pre ktoré orgán štátneho dozoru navrhol odvolanie riaditeľa zdravotnej poisťovne. Táto pôsobnosť prislúcha len príslušnému orgánu štátneho dozoru. Podľa stanoviska Ministerstva zdravotníctva Slovenskej republiky nerešpektovanie povinnosti odvolať riaditeľa pri naplnení dôvodov podľa § 44 ods. 9 je hrubým porušením citovaného zákona a stratou spôsobilosti vykonávať príslušnú funkciu člena správnej rady. Správna rada mala právo skúmať len formálne náležitosti, napr. či kontrolu vykonával príslušný orgán štátneho dozoru a či ním zistené nedostatky neboli odstránené.
Dôvody, pre ktoré štátny dozor žiadal odvolanie riaditeľa Všeobecnej zdravotnej poisťovne sú závažné porušovanie zákona Národnej rady Slovenskej republiky č.273/1994 Z. z. v znení neskorších predpisov. Riaditeľ ani po dvoch rokoch nesplnil opatrenia na odstránenie nedostatkov zistených predchádzajúcimi kontrolami orgánu štátneho dozoru:
a)	zameranými na vedenie registra poistencov, 
b)	neplnil opatrenia v potrebnom rozsahu na odstránenie nedostatkov zistených predchádzajúcou kontrolou použitia účelového fondu, 
c)	odmietol prijať opatrenia na odstránenie nedostatkov zistených finančnou kontrolou zameranou na výber dodávateľov na informačný systém zdravotnej poisťovne,
d)	nerešpektoval rozhodnutia Úradu pre verejné obstarávanie Slovenskej republiky vo veci zrušenia súťaže, 
e)	nevypísal verejnú súťaž pri obstaraní dodávateľa na služby a tovar v hodnote viac ako 16 mil. Sk a v druhom prípade viac ako 10 mil. Sk,
f)	zmluvné vzťahy na objem cca 300 mil. Sk uzatvoril bez posúdenia odborných útvarov Všeobecnej zdravotnej poisťovne, čím porušil zákon Národnej rady Slovenskej republiky č. 502/2001 Z. z. o finančnej kontrole a vnútornom audite. 

Niektoré zmluvné podmienky môžu v budúcnosti spôsobiť nevyčísliteľné škody Všeobecnej zdravotnej poisťovni. 	Minister zdravotníctva Slovenskej republiky a štátny dozor Ministerstva zdravotníctva Slovenskej republiky v marci a apríli 2002, na mimoriadnom zasadnutí Správnej rady Všeobecnej zdravotnej poisťovne, (ktorá bola zvolaná na podnet štátneho dozoru) písomne upozorňovali členov správnej rady zdravotnej poisťovne a uložili riaditeľovi, aby pri hospodárení zdravotnej poisťovne s fondmi postupoval v súlade s príslušnými právnymi predpismi. Riaditeľ upozornenie nerešpektoval.
Ministerstvo zdravotníctva Slovenskej republiky na svojej internetovej stránke zverejnilo všetky informácie hospodárenia riaditeľa s prostriedkami zdravotného poistenia. Riaditeľ Všeobecnej zdravotnej poisťovne, ako predstaviteľ verejnoprávnej inštitúcie nerešpektoval orgán štátneho dozoru Ministerstva zdravotníctva Slovenskej republiky,  tzn. zástupcov štátu a Úrad pre verejné obstarávanie Slovenskej republiky, ktorý je ústredným orgánom štátnej správy pre verejné obstarávanie. Oblasť verejného obstarávania je sledovaná Európskou komisiou v rámci prístupového procesu Slovenskej republiky do Európskej únie. Predstavitelia exekutívy Európskej komisie zdôrazňujú dôležitosť aplikácie aproximovaných právnych predpisov, nielen ich prijímanie. Uplatňovanie zákona č. 263/1999 Z. z. o verejnom obstarávaní a o zmene a doplnení  niektorých zákonov v znení neskorších predpisov, ktorý je protikorupčným zákonom, je z toho dôvodu osobitne sledované.  
Podľa § 46a zákona NR SR č. 273/1994 Z. z. v znení neskorších predpisov, vláda Slovenskej republiky schváli návrh na odvolanie členov Správnej rady Všeobecnej zdravotnej poisťovne z funkcie a náhradný výkon oprávnení Správnej rady Všeobecnej zdravotnej poisťovne bude vykonávať až do zvolenia novej Správnej rady Ministerstvo zdravotníctva Slovenskej republiky. Nevyhnutnosť prijatia rozhodnutia vyplýva z toho, že riaditeľovi nemožno iným spôsobom  zabrániť v protiprávnom konaní.